|  |  |
| --- | --- |
| **בפני סגן הנשיאה, כב' השופט עידו רוזין** | |
| **התובע:** | **א.ס. - אלמוני** |
| **נ ג ד** | |
| **הנתבעים:** | **1.מאיר סנדרוסי**  **2.שירביט חברה לביטוח בע"מ**  **3.פומי 2009 שאיבת בטון בע"מ**  **4.רפאל לוזון**  **5.נוריאלי ציוד בניה בע"מ** |
| **החלטה** | |

לפני תביעת התובע בקשר לנזקי גוף שנגרמו לו, לטענתו, ביום 13.04.2011, במהלך עבודתו אצל הנתבע מס' 1, עת יצק בטון על גג מבנה, קרס גג המבנה וכתוצאה – נפל התובע מגובה 7 מ'.

לצורך קידום וייעול ההליכים בתובענה, ניתנות בזאת ההוראות כדלקמן:-

1. התובע ימציא לנתבעים, בתוך 10 ימים, את המסמכים שלהלן: (**1**) עותק מכתב התביעה על נספחיו; (**2**) **ט ו פ ס ו י ת ו ר על סודיות רפואית** ערוך כדין וחתום במקור; (**3**) טופס הזמנה לדין; (**4**) עותק מהחלטה זו. התובע ישמור ברשותו את האסמכתא המעידה על המצאת המסמכים, למקרה שיידרש להמציא עותק לבית המשפט.

2. כתב הגנה יוגש בהתאם למועדים הקצובים לכך בתקנות סדר הדין האזרחי, התשמ"ד - 1984.

ככל שלא יוגש כתב הגנה, תוך 45 יום מעת הגשת כתב התביעה, תוגש בקשה מוסכמת למתן ארכה, שלא תעלה על 90 יום, לצורך ניהול משא ומתן קונקרטי בין בעלי הדין לשם סיום ההליך מחוץ לכותלי בית המשפט.

3. בעלי הדין ישלימו ההליכים המקדמיים, לרבות גילוי מסמכים הדדי ועיון בהם, תשובות לשאלונים, אם יוחלפו ופרטים נוספים אם יידרשו. הליכים אלה יסתיימו בתוך 45 ימים ממועד הגשת כתב הגנה. ככל שניתנה ארכה להגשת כתב הגנה, בהתאם לבקשה מוסכמת, ישלימו הצדדים את מלוא ההליכים המקדמיים באופן עצמאי במקביל לניהול המגעים ביניהם.

4. כדי ליעל את ההליכים - יש להגיש את בקשות הביניים בהקדם האפשרי לאחר שהתעוררה עילת הבקשה ולכל המאוחר בתוך 60 ימים ממועד הגשת כתב הגנה.

5. התובע צירף לכתב התביעה חוות דעת רפואית בתחום האורתופדיה.

ככל שהנתבעים יבקשו להוכיח עניין שברפואה, הרי שעליהם להגיש חוות דעת רפואית, לכל המאוחר, בתוך 120 ימים **מעת קבלת כתב התביעה**. מובהר בזאת, כי אם לא תוגש חוות דעת עד המועד שנקבע, לא יוכלו הנתבעים להוכיח כל עניין שברפואה, שהוכחתו טעונה חוות דעת.

6. בתוך 15 ימים, ממועד המצאת חוות הדעת הרפואית מטעם הנתבעים – יתנו בעלי הדין את עמדתם בעניין אפשרות של מיצוע נכויות או מינוי מומחה מטעם ביהמ"ש. אי מתן הודעה ייחשב כהסכמה - למינוי מומחה מטעם ביהמ"ש.

7. תחשיב נזק מטעם התובע יוגש עד 30 יום לאחר קבלת חוות דעת אחרונה.

תחשיב נזק מטעם הנתבעים יוגש עד 15 ימים לאחר קבלת תחשיב הנזק מטעם התובע.

ההיקף **הטיעון המילולי**, של תחשיבי הנזק, לא יעלה על ארבעה עמודים, ברווח כפול, כאשר בפתיח התחשיב, במסגרת **עמוד אחד**, מתבקשים הצדדים להתייחס **בתמצית**, לנושאים המסומנים ברשימה שלהלן, מ- (1) ועד (20), בשינויים המתחייבים לגבי כל מקרה ומקרה – כמפורט להלן:

(1) נסיבות האירוע; (2) תאריך לידה; (3) מועד האירוע; (4). גיל בתאונה וגיל כיום; (5) מקצוע/עיסוק ומקום עבודה בזמן האירוע; (6) מקומות עבודה לאחר האירוע; (7) מהות הפגיעה; (8) הנכות וסעיפי הליקוי; (9) נכות רפואית משוקללת; (10) נכות תפקודית; (11) נכות קודמת לאירוע; (12). מספר ימי האשפוז; (13) משך תקופת אי הכושר הזמני שנקבעה בכל אחד מהגורמים שלהלן: (א) בקופ"ח, (ב) המומחה מטעם בית המשפט (ג) המוסד לביטוח לאומי; (14) הצהרת התובע באמצעות בא כוחו (לא בתצהיר), לגבי משך תקופת ההיעדרות מהעבודה בפועל, ממועד התאונה ועד למועד הגשת התחשיב, בציון תאריכים ברורים ומדויקים; (15) שכר מייצג לפני התאונה (ממוצע של לפחות שלושה חודשים); (16) שכר מייצג לאחר התאונה; (17) מקדם היוון רלוונטי; (18) סה"כ הוצאות, הנתמכות בקבלות שצורפו, בחלוקה לפי נושאים: נסיעה, עזרה, הוצ' רפואיות וכו'; (19) סכום הניכויים, קיזוזים והפחתות למיניהן, בציון סכום סופי ומפורש לניכוי (במספרים), ושיטת החישוב לגבי כל אחת מהקצבאות (דמי פגיעה, מענק נכות, קצבת נכות וכיוצ"ב); (20) אשם תורם (רלוונטי לתיקי חבויות).

\*תשומת לב הצדדים, כי אין להגיש תחשיבי נזק חלקיים וצד שלא יטען לסכומי ניכוי מפורשים, יכול שיהיה מנוע מלהעלות טענה עתידית ביחס לכך.

לתחשיב הנזק יש לצרף **נספחים** שבדעת הצדדים להסתמך עליהם להוכחת הטענות שבתחשיב, לרבות המסמכים כדלקמן: **א**. אישורי אי כושר לעבודה; **ב**. אסמכתא מהמעביד לגבי תקופת ההיעדרות בפועל; **ג**. תלושי שכר (לכל הפחות מ- 4 חודשים לפני התאונה ברצף עד חלוף 4 חודשים לאחר חזרה לעבודה); **ד**. קבלות על הוצאות; **ה**. נתונים אודות תקבולים ששולמו ע"י המוסד לביטוח לאומי; **ו**. חוות דעת אקטואריות, ככול שבדעת מי מהצדדים להסתמך על חוות דעת במהלך ניהול התיק; **ז**. כל מסמך רלוונטי אחר לתמיכה בטענות שנטענו בתחשיב.

**הנספחים** יוגשו ב"חבילה אחת" וכל הדפים ימוספרו בסדר רץ מהספרה 1 ואילך (עד העמוד האחרון), כאשר במסגרת הטיעון המילולי, יש להפנות את ביהמ"ש למספר העמוד הרלוונטי, ביחס לכל נושא בנפרד, מבין הנושאים המפורטים בסעיפים (1) עד (20) לעיל.

8. **מובהר בזה לצדדים, כי למעט במקרים יוצאי דופן, לא תינתנה אורכות להגשת כתב הגנה, העולות על שישה חודשים מעת הגשת כתב התביעה.** כל משא ומתן המתקיים (אף אם זה כולל פניה למומחה) יש למצות בפרק זמן זה.

9. כבר עתה ניתנת בזה לבעלי הדין התראה, כי ככל שלא יפעלו בהתאם לאמור לעיל, תישקל מחיקת התובענה מחמת חוסר מעש ו/או הטלת הוצאות, לפי העניין, לרבות הוצאות לטובת אוצר המדינה.

10. **מזכירות ביהמ"ש מתבקשת לרשום תזכורת פנימית לצורך מעקב אחר התקדמות ההליכים בתיק, לעוד 140 ימים,** וכן לשלוח לבעלי הדין עותק ההחלטה.

**ניתנה היום, כ"ו ניסן תשע"ח, 11 אפריל 2018, בהעדר הצדדים.**

