|  |  |  |
| --- | --- | --- |
| **בפני** | **כב' השופט מורן מרגלית, סגן נשיא** | |
| **התובע** | | **סלמאן אבו עואד** |
| **נגד** | | |
| **הנתבע** | | **אדהם עואד** |

|  |
| --- |
| **פסק דין** |

בפניי תביעה במסגרתה מבקש התובע שהינו בעל משרד חלפנות בבוקעתא לחייב את הנתבע שהינו בעל עסק לתכשיטים והשכרת רכב גם כן בכפר בוקעתא לשלם לו סך של 15,000 ₪ וזאת בגין העובדה כי הנתבע קיבל כספים מאת התובע, ככל הנראה הלוואות, ולא עמד בהסדר התשלומים ובחובו.

**לאחר ששמעתי את טיעוני הצדדים, הגעתי למסקנה, כי דין התביעה להתקבל ואנמק:**

אין מחלוקת בין הצדדים כי התובע העביר במספר הזדמנויות לנתבע כספים וזאת על פני פרק זמן ארוך יחסית בשנים 2016 – 2017 וכי במרבית המקרים, כספים אלה הוחזרו לתובע וזאת תוך שאציין, כי ככל הנראה המדובר בהסדר עבודה קבוע בין הצדדים.

יחד עם זאת, בעוד התובע טוען, כי נותר לנתבע חוב בסך של 14,052 ₪ טוען הנתבע לעומתו, כי עמד בהסדר התשלומים ולשאלת בית המשפט אף הוסיף, כי אין לו כל חוב נוסף כיום כלפי התובע וכל התביעה מונעת מנקמה של התובע כנגדו בשל העובדה כי האחרון הגיש תלונה למשטרה בגין זיוף שיק כנגדו.

כבר בשלב זה יש לציין, כי אין בידי להכריע בשאלה האם זוייף השיק אם לאו, שאלה זו גם אינה נדרשת לצורך הכרעה בתביעה, רק אוסיף, כי משטרת ישראל סגרה את תיק החקירה שנפתח כנגד התובע וזאת מחוסר אשמה פלילית.

במהלך הדיון הציג התובע דיסק ותמליל של שיחת טלפון מוקלטת בינו לבין הנתבע שסומנו מ/1, שיחה אשר תוכנה לא הוכחש על ידי הנתבע ממנה עולים הדברים הבאים:

"הנתבע: קצת סבלנות דוד סלמאן ה – 12,000 ₪ בערך שאני חייב לך תקבל

התובע: שלחתי לך הודעה קודם הסכום יותר מ- 14,000 ₪ כשתבוא נעשה את החשבון

הנתבע: הסכום של 14,000 ₪ דוד , תעשה חשבון שאתה חוסך אותם ושם אותם בצד

התובע: אין לי יכולת לשים כסף בצד אבל בגלל שאתה במצוקה כספית אני חייב להמתין, מה אני יכול לעשות ? לפחות אם אתה לא יכול להחזיר לי את כל הסכום עכשיו תסדר לי חלק עכשיו והשאר אחר כך.

הנתבע: אני רוצה למכור חלקת אדמה, אתה מכיר מישהו רוצה לקנות ... **תודה רבה על הטובה והסבלנות שלך דוד, תמתין ואני אשלם ותודה רבה לך".**

סבורני כי הדברים מדברים בעד עצמם ולמעשה המדובר בהודאת הנתבע לא רק בגין עצם קיום חוב לתובע אלא אף בגין גובהו של סכום זה.

נכון הדבר שבתחילה ציין הנתבע בשיחה כי גובה החוב הינו כ – 12,000 ₪ ואולם, יש לציין, כי התוספות הינן ככל הנראה בגין הפרשי הצמדה וריבית ומכל מקום, אין הנתבע נוקב בכל סכום מדוייק אחר.

ודוק, שיחה זו נערכה אך בחודש דצמבר 2017, היינו, לפני ארבעה חודשים בלבד, תוך שהנתבע במהלך הדיון בפניי ציין, כי מאז אותה שיחה לא העביר כל סכום כסף לידי התובע.

לאור כל האמור לעיל, אני מקבל את התביעה ומחייב את הנתבע לשלם לתובע סך של 14,052 ₪ בתוספת הוצאות משפט בסך של 400 ₪. סכומים אלה ישולמו תוך 30 יום מהיום שאם לא כן יישאו הפרשי הצמדה וריבית מהיום ועד התשלום המלא בפועל.

**זכות הגשת בקשת רשות ערעור לבית המשפט המחוזי תוך 15 יום מהיום.**

**ניתן היום, כ"ז ניסן תשע"ח, 12 אפריל 2018, בהעדר הצדדים.**

