|  |  |  |
| --- | --- | --- |
|  | | **מספר בקשה:1** |
| **לפני כבוד השופטת שרון גלר** | | |
| **בעניין: פקודת פשיטת הרגל [נוסח חדש], התש"ם-1980**  **ובעניין:** | | |
| **המבקשת:** | **ניצן מלכה (נושה)** | |
| **נגד** | | |
| **המשיבים:** | **1.אייל מלכה (החייב)**  **2.כונס נכסים הרשמי תל אביב**  **3.עו"ד נדב שפירא (מנהל מיוחד)** | |

|  |
| --- |
| **החלטה** |

לפני בקשה לקציבת מזונות קטינים בהתאם לסעיף 128 לפקודת פשיטת הרגל (נוסח חדש), תש"ם-1980.

במסגרת הסכם הגירושין, אשר קיבל תוקף פסק דין ביום 30.03.17 ע"י בית הדין הרבני, נקבע כי החייב ישלם למבקשת 2,500 ש"ח מידי חודש (2,000 ש"ח מזונות כולל מדור, 500 ש"ח השתתפות החייב בעלות גן פרטי וזאת עד אשר הקטין ישהה במסגרת של גן פרטי).

בהסכם הגירושין נאמר, כי סכום המזונות נקבע גם בהתחשב בעובדה כי הזכויות בדירת המגורים המשותפת הועברו לידי האם והיא משמשת למגורי האם והקטין, כמפורט בהסכם הראשון.

בהסכם קודם, במסגרת ניסיון של בני הזוג לחזור לשלום בית, אשר נחתם ביום 16.08.16 ואושר ע"י בית המשפט לענייני משפחה ביום 15.09.16 נקבע, כי מיד לאחר הפירוד יעביר הבעל ללא תמורה, את זכויותיו בדירת המגורים ע"ש האישה בכפוף למשכנתא וכי במידה והבנק יאפשר זאת, יופטר הבעל מהלוואת המשכנתא בה תמשיך לשאת האישה לבדה ( או שהאישה תיטול הלוואה חדשה, על שמה בלבד לסילוק ההלוואה בה חב גם הבעל), הכל בכפוף לרישום זכויות הבעל בדירת המגורים על שמה.

בבקשתה, עתרה המבקשת לבית המשפט כי יקצוב לה מזונות בסך 2,500 ש"ח לחודש, כפי שנקבע בהסכם הגירושין ובהתחשב בצרכי הקטין.

המנהל המיוחד סבור כי לצורך איזון ראוי בין צרכי הקטין לצרכי הנושים יש להעמיד את סכום המזונות על סך של 1,200 ש"ח לחודש. ב"כ החייב טען בתגובה כי הנחה את החייב לקבל את המלצת המנהל המיוחד באשר לתשלום מזונות המבקשת.

המבקשת, בתשובתה, טענה כי הסכום המוצע ע"י המנהל המיוחד אינו מספיק לכלכלת הקטין וביקשה לקצוב סכום מזונות על סך של 2,250 ש"ח לחודש המהווה, לטענתה, מחצית מההוצאות הקבועות.

עיינתי בבקשה ובסבב התגובות על צרופותיהן. שקלתי את מכלול הנסיבות, בפרט את גילו וצרכיו של הקטין וכן גובה התשלום החודשי בתיק הפש"ר ומצבת הנשייה בו. בהתחשב בכל אלה, אני קוצבת את המזונות בסכום של 1,500 ש"ח בחודש.

חוב העבר בגין מזונות אלו ביחס לתקופה אשר מצו הכינוס ועד היום ישולם בתשלומים חודשיים שווים של 500 ש"ח וזאת בנוסף לתשלום המזונות השוטף מכאן ואילך בהתאם להחלטה זו ולתשלום החודשי בקופת הכינוס.

**מזכירות - יש להמציא ההחלטה למבקשת ולחייב.**

ניתנה היום, כ"ז ניסן תשע"ח, 12 אפריל 2018, בהעדר הצדדים.

