|  |  |  |
| --- | --- | --- |
| **בפני** | **כבוד השופטת מרב בן-ארי** | |
| **התובע:** | | **יובב פפר** |
| **נגד** | | |
| **הנתבעים:** | | **1. רבקה ריוס**  **2. יונתן ריוס** |
|  | | |

|  |
| --- |
| **החלטה** |

לפניי בקשת הנתבעים לדחיית מועד הפינוי.

עסקינן בתביעה לפינוי מושכר.

ביום 12.3.18 ניתן פסק דין בהיעדר הגנה.

מתוך עיון בתגובת התובע, עולה כי פסק הדין הוגש לביצוע בהוצאה לפועל, אך טרם נקבע מועד לפינוי.

למעשה, בקשת הנתבעים לדחיית מועד הפינוי אינה בקשה לביטול פסק הדין.

הנתבעים אינם חולקים על כך שקיבלו הזמנה לדין, וטוענים כי לא הגישו כתב הגנה מתוך טעות.

לו בכך היה מדובר בלבד, ניחא, אלא שלפי הבקשה עצמה (שאינה נתמכת בתצהיר), הנתבעים **אינם חולקים** על כך שלא שולמו דמי שכירות (דמי השכירות החודשיים במושכר עומדים על 10,000 ₪).

טענתם של הנתבעים, לפיה הם אמורים לקבל כספים בתוך זמן קצר, אינה טענת הגנה. בעצם אי תשלום דמי השכירות זה מספר חודשים יש משום הפרה של הסכם השכירות, שמצדיקה את סעד הפינוי.

אסכם את המצב כך:

1. לו דובר בבקשה לביטול פסק דין (שלא הוגשה, כפי הנראה משום שהנתבעים אינם מיוצגים), הרי על סמך מה שהוגש, אין מקום לביטול, משום שאין טענת הגנה תקפה.

2. אמנם לבית המשפט סמכות להאריך מועד שקבע בפסק דין, אך לנוכח תגובת התובע, איני רואה מקום לעשות כן. דמי השכירות לפי התביעה אינם משולמים מאז חודש 11/17 (הנתבעים לא חלקו על כך בבקשה הנוכחית), ומדובר בהפסד כספי ניכר לתובע בכל יום נוסף. אין מקום לגרום לתובע נזקים נוספים על סמך התחייבות לקבלת כספים עתידיים.

**לפיכך, הבקשה נדחית.**

**מובהרת לנתבעים האפשרות להגיש ערעור לבית המשפט המחוזי מרכז – על פסק הדין – בתוך 45 ימים מהמועד שפסק הדין הומצא להם.**

**מובהרת לנתבעים האפשרות להגיש בקשת רשות ערעור לבית המשפט המחוזי מרכז – על החלטה זו – בתוך 30 ימים מהמועד שהחלטה זו תומצא להם.**

המזכירות תודיע.

ניתנה היום, כ"ו ניסן תשע"ח, 11 אפריל 2018, בהעדר הצדדים.

