|  |  |  |
| --- | --- | --- |
| **לפני: כב' השופטת יפית מזרחי-לוי** | |  |
| **התובע** | **דוד אמסלם**  **ע"י ב"כ עו"ד אסף עוזרי** | |
| **-** | | |
| **הנתבעת** | **הפניקס פנסיה וגמל בע"מ**  **ע"י ב"כ עו"ד ברזל אהרון** | |

|  |
| --- |
| **פסק דין** |

1. בפנינו תביעתו של מר אמסלם (להלן – התובע) למתן פסק דין הצהרתי, לפיו יוצהר, כי התובע היה ידוע בציבור של המנוחה, גב' רינה אמסלם ז"ל (להלן – המנוחה), שהיתה מבוטחת של הנתבעת ונפטרה ביום 8.3.17 ונשאה בחייה ת.ז. ת.ז 052304425 וזאת לעניין זכאותו לקבלת קצבת שאירי מהנתבעת.

1. לטענת התובע בכתב תביעתה היה "ידוע בציבור" של המנוחה. התובע והמנוחה היו זוג נשוי במשך שנים ארוכות, החל משנת 1977 ועד לשנת 2012 או אז עלתה הזוגיות ביניהם על שרטון לתקופה קצרה. לתבוע ולמנוחה 5 ילדים אותם גידלו במשותף.

בשנת 2013, לאחר פחות משנה בה התגוררו בנפרד, שבו המנוחה והתובע לחיות חיי זוגיות מלאים לכל דבר ועניין. התובע שב להתגורר יחד עם המנוחה בדירתם המשותפת רח' האלון 7/3 יבנה ואף שילם במשותף עם המנוחה את התשלומים המשותפים לעניין זה.

המנוחה הורישה בצוואתה לתובע את כל רכושה והצהירה כי הם מתגוררים ביחד תחת קורת גג אחת.

2. בכתב ההגנה, טענה הנתבעת, כי מהחומר שהומצא לה, לא נמצאו אסמכתאות מספקות להוכחת טענת התובע - בדבר היותו ידוע בציבור של המנוח, אשר עונה על הדרישות המופיעות בתקנון קרן הפנסיה.

3. בדיון שהתקיים ביום 13/2/06 הגיעו הצדדים להסכמה, לפיה "יוכר התובע כידוע בציבור של המנוחה רינה אמסלם ז"ל ככל שבית הדין הנכבד יקבע זאת" הצדדים התירו החלטה בעניין לשקול דעת בית הדין.

זכאות התובע לקצבת שארים תבחן בהתאם לכללי הקרן.

4. העיקרון החוזר בפסיקת בית הדין הארצי לעניין הכרה ב"ידוע/ה בציבור" הינו:

***"השאלה בדבר הכרה באישה כ"ידועה בציבור" כאשתו של פלוני היא עניין שבעובדה אותו יש להוכיח בראיות. לעניין זה יש צורך בראיות כי האישה הייתה ידועה בציבור כאשתו של האדם בו מדובר, ושבציבור קיבלו את השניים כבעל ואישה, וכך התייחסו אליהם. יש צורך בראיות שהשניים התכוונו לקשר של תמיד, שיש בו מסימני ההיכר של קיום יחידה משפחתית, אם כי מסיבה זו או אחרת לא ניתן לאותו קשר ביטוי כמתחייב על פי הדין. השאלה אותה יש לברר במקרים כגון אלו היא האם בקשר שבין השניים היה מסימני ההיכר של קיום יחידה משפחתית,וכפועל יוצא מכך, במקרים המתאימים - האם עקב פטירת המנוח נוצר, לגבי מי שטוענת להיות הידועה בציבור שלו, מחסור כלכלי. יצוין כי גם בהעדר מחסור כלכלי, כגון, כאשר הידועה בציבור היא עצמאית מבחינה כלכלית, היא תחשב כ"אלמנה", אם יוכח קיום החיים המשותפים ביחידה משפחתית"*** (**ע"ע 1016/00 טלינסקי ליובוב – קרן הגמלאות המרכזית ואח'** (21.06.01), סעיף 10 לפסק הדין והאסמכתאות המופיעות שם; וכן: **ע"ע 1254/00 דורה שליאקין ואח' – הממונה על תשלום הגמלאות** (26.01.03); **עב"ל 1169/01 אורה אביטל – המוסד לביטוח לאומי** (10.05.04)).

5. לאחר עיון בחומר שבפנינו, ולאחר שנתתי דעתי לעמדת הנתבעת, נחה דעתי כי התובע הראה כי התקיימו בו תנאי התקנון להכרה בו כידוע בציבור של המנוחה.

6. סוף דבר -

אשר על כן התביעה מתקבלת ואנו מצהירים בזאת על היותו של מר אמסלם כידוע בציבור של המנוחה, גב' רינה אמסלם ז"ל, אשר נשאה בחייה ת.ז. 052304425 לעניין זכאותו לקבלת קצבת שאירי פנסיונר של המנוחה, מהנתבעת.

בנסיבות העניין, אין צו להוצאות.

**ניתן היום, כ"ו ניסן תשע"ח, (11 אפריל 2018), בהעדר הצדדים ויישלח אליהם.**

