**לפני:**

**כב' הרשמת שגית דרוקר**

|  |  |
| --- | --- |
| **התובעת: אמאנה אסעד ג'בארין ת.ז. 203920509**  **ע"י ב"כ עו"ד מעלאוני** |  |
| **-** | |
| **הנתבעת: עיריית אום אל פחם**  **ע"י ב"כ עו"ד אגבאריה** |  |
| **פסק דין משלים** | |

1. ביום 5.3.18 ניתן תוקף של פסק דין להסכם פשרה שהוגש על ידי הצדדים. במסגרת הסכם הפשרה שקבל תוקף של פסק דין ביקשו הצדדים לסכם בעניין הוצאות ושכ"ט עו"ד לאחר הגשת טיעונים קצרים מטעם שני הצדדים.

2. ביום 13.3.18 ניתנה החלטה על ידי במסגרתה נדרש כל צד לסכם בקצרה טיעוניו בכתב.

3. ביום 26.3.18 הגישה הנתבעת סיכום טענות מטעמה. במסגרת סיכומיה טענה הנתבעת, כי בתיק זה התקיים דיון אחד. במסגרת הדיון הועלתה על ידי בית הדין הצעת פשרה אשר לשם יעילות והקטנת עומס עבודה נתקבלה על ידי הנתבעת. בעקבות ההצעה שנתקבלה נחתם הסכם פשרה במסגרתו הוסכם על תשלום בסך של 11,728 ₪ כאשר התביעה הועמדה על סך של 116,042 ₪.

נוכח הפער בין סכום הפשרה לסכום התביעה, הזמן והמשאבים הרבים שנדרשו מטעם הנתבעת לצורך התגוננות בתיק זה, טענה הנתבעת שאין מקום לפסוק לזכות התובעת הוצאות משפט ושכ"ט עו"ד אלא להסתפק בסכום הפשרה המאזן באופן ראוי גם את הוצאות ההגנה שהיו לנתבעת מפני תביעתה המנופחת של התובעת.

כמו כן ובנוסף ביקשה הנתבעת כי בית הדין ייתן דעתו לכך שהנתבעת נמצאת בתהליך הבראה בעקבות גרעון תקציבי הנובע ממצב סוציואקונומי קשה.

4. ביום 4.4.18, הגישה התובעת סיכומי תשובה קצרים מטעמה.

במסגרת סיכומיה טענה התובעת כי טיעוני הנתבעת שהועלו במסגרת סיכומיה, כמו גם במסגרת כתב ההגנה, לפיהם לא ידעה אודות יציאת התובעת לחופשת לידה, הינה טענה תמוהה שנועדה לחפות על התנהלות הנתבעת. תלוש השכר שהונפק לתובעת בחודש 8/16 במסגרתו שולם לתובעת שכר בעבור מחצית חודש לאור לידת התובעת, מהווה עדות לידיעת הנתבעת. כמו כן טענה התובעת כי גילום שכ"ט עו"ד בתוך סכום הפשרה יגרום לתובעת עיוות דין, קיפוח וחסרון כיס.

5. לאחר שעיינתי בטענות הצדדים ובשים לב לסכום התביעה שהוגש ולסכום הפשרה שלגביו הוסכם בין הצדדים ואשר קיבל תוקף של פסק דין, הגעתי למסקנה כי יש לחייב את הנתבעת בהוצאות ושכ"ט עו"ד מופחתות בנסיבות העניין ולהעמידם על סך כולל של 1,500 ₪ שישולמו תוך 30 יום מהיום.

6. פסק דין זה מהווה פסק דין משלים לפסק הדין שניתן בתאריך 5.3.18 ומהווה חלק בלתי נפרד הימנו.

**ניתן היום, כ"ו ניסן תשע"ח, 11 אפריל 2018, בהעדר הצדדים וישלח אליהם.**

