|  |  |  |
| --- | --- | --- |
| **בפני** | **כב' השופטת הבכירה ניצה מימון שעשוע** | |
| **תובעת** | | **די סי סי- דוחובני כבלי תקשורת בע"מ** |
| **נגד** | | |
| **נתבעים** | | **1.גילתק תקשורת פרוייקטים (2002) בע"מ**  **2.ארי שקלובר**  **3.אורי פרץ** |

|  |
| --- |
| **החלטה** |

לנוכח העובדה כי טענת זיוף החתימה על כתב הערבות נתמכת בחוות הדעת גרפולוגית מטעם הנתבע 3, וכי למראית עין יש הבדל בין החתימה על כתב הערבות לבין חתימות ידועות של הנתבע 3, ניתנת לנתבע 3 רשות להתגונן נגד התביעה.

לתובעת טענות בעלות משקל לגבי כך שהוכח כי הנתבע 3, בעל הנתבעת 1 (להלן: **גילתק**) חתם ערבות אישית לחובותיה כלפי ספקים ונושים אחרים, וכן העובדה כי חתימתו על כתב הערבות אושרה ככזו על גבי כתב הערבות ע"י עוה"ד שלו. מכך עולה התמיהה, מדוע היה למאן דהוא – ובפרט למנהל גילתק, הנתבע 2, שחתימתו על כתב הערבות אינה שנויה במחלוקת, צורך לזייף את חתימת הנתבע 3, שהרי הוא חתם מרצונו על כתבי ערבות דומים. טענות ושאלות אלה צריכות להתברר, ויתכן כי יביאו בסופו של יום לדחיית גרסתו של הנתבע 3, אולם לא מצאתי כי בשלב זה יש בהן כדי להביא להתניית מתן הרשות להגן בהפקדת ערובה.

גם העובדה כי קיימים עיקולים על נכסים של הנתבע 3, תומכת במסקנה זו.

יצויין כי לא מצאתי ממש בטענות הנתבע 3 לגבי העדר תוקף הערבות בשל אי קיום חוב במעמד חתימת כתב הערבות, או בשל העדר הסכם בכתב בין התובעת לגילתק, שכן מדובר בכתב ערבות שבלוני שנחתם במעמד הקמת יחסי ספק-לקוח בין התובעת לגילתק, והחוב שלגבייתו הוגשה התביעה מבוסס על הזמנות רכש שנעשו לאחר מכן ועל מערכת ההתחשבנות בין החברות.

לפיכך ניתנת לנתבע 3 רשות להגן. הבר"ל והתצהיר ישמשו ככתב הגנה.

המזכירות תקבע את התיק לקד"מ ותתן הנחיות מתאימות לצדדים.

ניתנה היום, כ"ז ניסן תשע"ח, 12 אפריל 2018, בהעדר הצדדים.

