|  |  |  |
| --- | --- | --- |
| **בפני** | **כב' הרשם הבכיר צוריאל לרנר** | |
| **תובע** | | **בן קורן** |
| **נגד** | | |
| **נתבעים** | | **1.ג'ורג' אנדיראוס**  **2.ש. שלמה חברה לביטוח בע"מ** |

|  |
| --- |
| **פסק דין** |

בפני תביעה כספית, על סך של 6,785 ₪ (מתוכו 500 ₪ נזקים כלליים), שעניינה נזקים שנגרמו כתוצאה מתאונת דרכים. בנסיבות, הסכימו הצדדים להכרעה על פי סעיף 79א(א) לחוק בתי המשפט, בלא נימוקים, ובהסתמך על כתבי הטענות, העדויות וחומר הראיות שהוגש.

בקליפת אגוז: התאונה ארעה בצומת קמץ בדרך בינעירונית, כשרכב הנתבעים הגיע מ"רגל" הצומת וביקש לפנות שמאלה, לכיוון נסיעת רכב התובע, והיה עליו לחצות נתיב עמוס של התנועה הנעה ימינה. המפגש היה בין דופן קדמית-שמאלית ברכב התובע (נקודת המגע בכנף, ומשם נמשך הנזק אחורנית בשל תנועת רכב התובע) לבין פינה קדמית-ימנית ברכב הנתבעים.

הנזק שנגרם לרכב התובע הוערך ע"י שמאי התובע בסך של 20,974 ₪ (ועוד 1,690 ₪ שכר שמאי). הנתבעת שילמה (לפני תביעה) סך של 16,379 ₪ (על יסוד הפחתת 15% אשם תורם מהנזק הפיזי, אי הכרה בירידת ערך, ואישור 690 ₪ שכר שמאי), ובהמשך (עדיין לפני תביעה) שילמה סך של 2,516 ₪ עבור ירידת ערך (מלא). סכום אחרון זה יש להפחית מסכום התביעה (כפוף לכך שאכן נפרע השיק שהעתקו צורף לכתב ההגנה).

המחלוקת היא אפוא בשאלת האשם התורם ובשאלת שכר השמאי.

לאחר שעיינתי בחומר הראיות, לרבות דיווחי שני הנהגים על אודות התאונה, שמעתי את העדויות, ולאחר שעיינתי במוצגים ובכתבי הטענות, לרבות רכיבי הנזק השונים, הנני קובע שיהיה זה נכון וצודק לחייב את הנתבעים לשלם לתובעת סך של 6,285 ₪ (ואם שולם בפועל הסך של 2,516 ₪, כאמור, אזי יעמוד סכום קרן פסק-הדין על 3,769 ₪), וכן את אגרת התביעה בסך 374 ₪, כשסכומים אלה נושאים הפרשי הצמדה למדד וריבית כדין מיום הגשת התביעה ועד היום; וכן שכ"ט עו"ד בסך 1,800 ₪.

כל הסכומים האמורים ישולמו תוך 30 יום מהיום, אחרת יצברו הפרשי הצמדה למדד וריבית כדין מהיום ועד לתשלום בפועל.

ניתן היום, כ"ה ניסן תשע"ח, 10 אפריל 2018, בהעדר הצדדים.

