|  |  |  |
| --- | --- | --- |
|  | |  |
| **לפני כבוד השופט עמית יריב** | | |
| **התובעת:** | **עירית תל-אביב-יפו**  ע"י ב"כ עוה"ד דור יורוביץ' ואיתי צוברי | |
| **נגד** | | |
| **הנתבע:** | **חיים עזרא (לוי)**  ע"י ב"כ עו"ד אגור פאליק (במינוי מטעם הלשכה לסיוע משפטי) | |
|  | | |

|  |
| --- |
| **החלטה** |

התקיים לפניי היום דיון הוכחות בהליך זה. מאחר שהדיון התקיים בהקלטה, ניתנת ההחלטה המסכמת במסמך נפרד.

לאחר ששמעתי את העדויות ועיינתי בחומר שבתיק, הצעתי לצדדים הסדר לסיום ההליך, אשר פרטיו כדלקמן:

א. יינתן פסק דין של פינוי, והנתבע יפנה את המקרקעין נושא ההליך בתוך 6 חודשים ממועד פסק הדין.

ב. ככל שיתקבל מתווה מקיף הנוגע למתחם פארק דרום, ועל פי תנאיו של אותו מתווה יהיה הנתבע זכאי לפיצוי כלשהו, לא יהיה בהסכמת הצדדים לפסק דין בהליך שלפניי כדי להקים מעשה בית-דין שיחסום את הנתבע מזכאות לפיצוי בגדרי מתווה עתידי, והכל, כאמור – ככל שיעמוד בכל יתר התנאים שייקבעו במסגרת מתווה עתידי כאמור.

אני ער לכך, שהרכיב האמור בסעיף ב' לעיל מהווה שינוי מדיניות, אשר אפשר שתהיינה לו השלכות רוחב. עם זאת, אני סבור שבהיות התובעת גוף ציבורי, יש הצדקה לשינוי זה של המדיניות, בין היתר, על מנת למנוע מנתבעים בהליכים עתידיים מסוג זה להניח, כי יש יתרון בסרבול ההליך והתמשכותו, ולהיפך: יהיה בכך תמריץ להסכמה לפינוי במקרים המתאימים, כאשר נתבעים ידעו שככל שיתגבש מתווה בהמשך – הם לא יוחרגו ממנו.

לאור הודעת ב"כ התובעת כי הסכמה למתווה המוצע מחייבת אישור של ועדת פשרות אצל התובעת, תודיע התובעת אם היא מסכימה למתווה המוצע **וזאת לא יאוחר מיום 31.5.2018**.

ככל שהצדדים לא יגיעו להסכמה – בין במתווה זה ובין בכל מתווה אחר – **התיק נקבע לשמיעת סיכומים בע"פ ליום 10.6.2018 בשעה 10:00**. לכל צד מוקצבות 15 דקות לסיכום טיעוניו.

ניתנה היום, כ"ו ניסן תשע"ח, 11 אפריל 2018, בהעדר הצדדים.

