|  |  |
| --- | --- |
| **בפני כבוד השופטת סיגלית מצא** | |
| **התובעת:** | | **אופרייט ליס בע"מ, ח.פ. 512584996 על-ידי ב"כ עו"ד חן מכלוף** | |
| **נגד** | | | |
| **הנתבעת:** | | **פרי ירוחם - חברה לרכב בע"מ, ח.פ. 511057218 על-ידי ב"כ עו"ד אברהם יוסף ואח'** | |

|  |
| --- |
| **פסק דין** |

1. בפני תביעת שיבוב לתשלום נזקים שנגרמו לרכב שבבעלות התובעת (רכב מסוג פולקסווגן, מ.ר. 43-724-38) עקב תאונת דרכים שאירעה ביום 7.9.2016 בינו לבין רכב שבבעלות הנתבעת (רכב מסוג יונדאי, מ.ר. 33-436-31).

2. אין מחלוקת בין הצדדים כי על הנתבעת לשפות את התובעת בגין הנזק שנגרם לרכב שבבעלותה, אולם הצדדים חלוקים בשאלת היקף הנזק, הנגזרת ממוקדיו. וביתר פירוט, המחלוקת היא האם הנזק שבכנף השמאלית-קדמית של רכב התובעת נגרם עקב התאונה אם לאו.

3. מטעם התובעת הוגשה חוות דעת השמאי מר אשר כהן, מקלגד שמאים. בהתאם לחוות דעתו, סך הנזקים שנגרמו לרכב התובעת מסתכמים ב-6,089 ₪. השמאי העריך את ירידת הערך שנגרמה לרכב התובעת עקב התאונה בסך 1,834 ₪.

4. מטעם הנתבעת הוגשה חוות דעתו של השמאי מר ערן חן. השמאי מר ערן חן לא אישר את הנזק בכנף הקדמית שמאלית של רכב התובעת. לפיכך, לא אישר ירידת ערך בשיעור 916 ₪ (מחצית מירידת הערך) וכן עבודות בהיקף של 1,434 ₪ (עבודות מרכב: 584 ₪ וצביעה: 850 ₪).

יצוין כי השמאי מר ערן חן לא בדק את הרכב לאחר התאונה, וחוות דעתו מבוססת על חוות דעתו של השמאי מר אשר כהן והתמונות שצורפו לה. עוד יצוין כי הסכומים שהפחית השמאי ערן חן בגין תיקון הכנף השמאלית אינם הסכומים המופיעים בחוות דעתו של השמאי אשר כהן (תיקון כנף שמאל: 292 ₪, צביעה: 277 ₪ - סך הכל 569 ₪).

5. ביום 12.4.2018 נשמעו עדויות נהגות הרכבים וכן השמאים, וב"כ הצדדים סיכמו טענותיהם.

הצדדים נתנו הסכמתם כי פסק הדין יינתן לפי סעיף 79א' לחוק בתי המשפט (נוסח משולב), התשמ"ד-1984.

6. לאחר ששקלתי את העדויות ששמעתי וטענות הצדדים, אני מורה לנתבעת לשלם לתובעת את הסכומים הבאים:

א. פיצוי בגין הנזק שנגרם לרכב התובעת: 7,200 ₪;

ב. הוצאות התובעת (שכר טרחת שמאי: 450 ₪, מחצית ראשונה של אגרת בית המשפט: 374 ₪, שכר בטלתם של העדים: 700 ₪, שכר עדותו של השמאי מר אשר כהן: 500 ₪).

ג. כן תשלם הנתבעת לתובעת שכר טרחת עו"ד בשיעור 1,800 ₪.

ד. הסכומים ישולמו תוך שלושים יום מהיום, שאם לא כן יישאו הפרשי הצמדה וריבית כחוק.

7. אני מורה על פטור / החזר המחצית השנייה של אגרת בית המשפט.

ניתן היום, כ"ז ניסן תשע"ח, 12 אפריל 2018, בהעדר הצדדים.

