|  |  |  |  |
| --- | --- | --- | --- |
|  | | | **מספר בקשה:12** |
| **לפני** | **כבוד השופטת נועה גרוסמן** | | |
| **המבקש** | | **מחמוד חמאד - החייב בהפטר לפי החלטה מיום 23.1.17**  ע"י ב"כ עו"ד ניר חצרוני | |
| **נגד** | | | |
| **המשיבים** | | **1. המוסד לביטוח לאומי 2. כונס הנכסים הרשמי 3. הנאמן – עו"ד שי סימון** | |
|  | | | |

|  |
| --- |
| **החלטה** |

**עניינה של הבקשה :**

1. לפני בקשה מטעם החייב להחיל את ההפטר שניתן לו ביום 23.1.17 גם על חוב המזונות למוסד לביטוח לאומי (להלן: **"המל"ל**), זאת עקב מצבו הנפשי-בריאותי.

**התשתית העובדתית:**

1. מצבו הכללי והרפואי של החייב היה ידוע במסגרת ההליך והוא אף היווה תשתית לתכנית הפרעון שגובשה וזכה להתייחסות בדו"ח המנהל המיוחד מיום 21.4.16 ובדיון מיום 23.1.17.
2. במסגרת דו"ח המנהל המיוחד נכתב, בין היתר, כי הוגשו כנגד החייב חמש תביעות חוב בסך כולל של 184,127 ₪, כאשר תביעת החוב המשמעותית הייתה של המל"ל אשר הועמדה על סך של 108,199 ₪ בגין חוב מזונות לעבר (להלן: **"חוב המזונות למל"ל"**).
3. בתוך כך, הגיע החייב להסכמה עם המל"ל על החרגת חוב המזונות ממצבת הנשייה, ולפיה ישלם החייב למל"ל סך חודשי של 900 ₪ עד להסרת החוב, כתנאי להחרגתו (סעיף 11 לדו"ח המנהל המיוחד).
4. נוכח הסכמה זו בין החייב למל"ל, נפתח הפתח לקיום דיון בשאלת הפטרו של החייב והתיק נקבע לדיון.
5. בדיון שנערך לפני ביום 23.1.17, ראיתי במכלול הנסיבות ובהמלצת המנהל המיוחד והכנ"ר, ליתן לחייב הפטר לאלתר, כאשר בד בבד אישרתי את ההסכמה אליה הגיע החייב עם המל"ל בדבר החרגת חוב המזונות.

**הבקשה ועמדות הצדדים :**

1. עתה, פונה החייב ומבקש הלכה למעשה לחזור בו מההסכמה מול המל"ל על ידי החלת צו ההפטר גם ביחס לחוב המזונות.
2. המל"ל מתנגד לבקשה, בעיקר מן הטעם, כי עניינו של החייב אינו עומד בתנאים שנקבעו בפסיקה להחלת צו ההפטר גם ביחס לחוב מזונות.
3. הנאמן מתנגד לבקשה מטעמים דומים ומציין בנוסף, כי צו ההפטר ניתן לחייב לאחר שהצדדים הגיעו להסכמות בדבר החרגת חוב המזונות ממצבת הנשייה, כך שגם מטעם זה אין להיעתר לה.
4. הכנ"ר מתנגד אף הוא לבקשה, וזאת מהטעם כי החייב מבקש למעשה לשנות את החלטת בית המשפט, על אף ההסכמות שהחייב גיבש מול המל"ל בדבר החרגת חוב המזונות אשר היה בהן כדי להשפיע על ההחלטה, ובזמן שכלל הנסיבות היו ידועות.

**הכרעה:**

1. לאחר שעיינתי בטענות הצדדים, סבורה אני כי דין הבקשה להידחות.

החייב אינו מצביע בבקשתו על שינוי נסיבות מהותי כלשהו, אלא מבקש הלכה למעשה לחזור בו מההסכמה שהושגה בינו לבין המל"ל בדבר החרגת חוב המזונות על ידי החלת צו ההפטר על חוב המזונות.

לכך אין לתת יד.

1. תביעת חוב המזונות מטעם המל"ל היוותה סכום הנשייה העיקרי בתיק ועל כך אין חולק. ההסכמה שהושגה בין החייב למל"ל בדבר החרגת חוב המזונות, שכידוע אינו בר הפטר בהתאם **לסעיף 69(א)(3) לפקודת פשיטת הרגל, תש"ם -** **1980**, הביאה להסרת אבן נגף זו ולהפחתה משמעותית של מצבת הנשייה. לפיכך, הסכמה זו בצירוף מכלול הנסיבות, העדר התייצבות יתר הנושים, במצבו הרפואי של החייב, התנהלותו בתום לב בהליך והיותו חסר נכסים למימוש כמו גם כושר השתכרותו הנמוך, הביאו לתמיכה כוללת במתן הפטר חלוט לחייב.
2. הסכמה זו היוותה תשתית עיקרית למתן ההפטר ללא תנאים. כפי הנראה, מקום בו חוב המזונות לא היה מוחרג בהתאם להסכמה הנ"ל, היה הדבר מקשה עד מאד על מתן הפטר לחייב, זאת בעיקר לאור גובה תביעת החוב והתנגדותו הצפויה של המל"ל.
3. החייב ידע זאת ונראה כי אלמלא אותה הסכמה, ההפטר החלוט לא היה ניתן בדיון 23.1.17, ולמצער היה ניתן בכפוף לתשלום משמעותי כלשהו .

בנסיבות האמורות, החייב אינו יכול לאחוז במקל משני קצותיו, קרי – גם ליהנות ממתן הפטר חלוט וגם להחילו על חוב המזונות כלפי המל"ל.

1. גם מטעמי מדיניות, אין לטעמי מקום ליתן לחייב הפטר גם ביחס לחוב המזונות, שעה שהוא הגיע להסכמה בעניין זה אל מול המל"ל ואין הוא טוען לפגם בהסכמה. החלת צו ההפטר גם על חוב המזונות עלולה להביא לטעמי למצב בו המל"ל יימנע מלהגיע להסכמות עם חייבים בנסיבות דומות, בשל חשש עתידי כי הסכמות מעין אלו לא יהיו חלוטות בעיני חייבים אלא יהוו פתח להגשת בקשות כאלה ואחרות מטעמם במטרה לאיין אותן – ולכך לא ניתן לתת יד.
2. עוד אומר, כי החובה לשאת במזונות ילדיו מוטלת בראש ובראשונה על שעם ההורה, בענייננו זהו החייב. העתקת החיוב דנן אל הקופה הציבורית, באמצעות המל"ל, לא תיעשה בנקל.

עקרונית איני רואה מקום לסטות מהוראות סעיף 69(א)(3) לפקודת פשיטת הרגל, תש"ם – 1980 ולהימנע מהחרגת חיובי מזונות למל"ל מן ההפטר, אלא בנסיבות חריגות ביותר. הכל לפי הכללים שהותוו בפסיקה. כללים אלה - לטעמי לא התקיימו בענייננו.

(**רע"א 7940/13** קצקה נ' כונס הנכסים הרשמי **(פורסם בנבו, 29.1.14))**.

**(ע"א 5628/14** סלימאן נ' סלימאן **(פורסם בנבו, 26.09.2016).**

סיכום :

1. **מן המקובץ לעיל, נדחית הבקשה.**

**אני קובעת כי דין בקשת החייב להחיל את צו ההפטר גם על חוב המזונות למל"ל – להידחות.**

**עקב מצבו הכלכלי של החייב, שזה עתה זכה להפטר ויצא לדרך חדשה - אין צו להוצאוןת.**

ניתנה היום, כ"ו ניסן תשע"ח, 11 אפריל 2018, בהעדר הצדדים.

