|  |  |  |  |
| --- | --- | --- | --- |
|  | | | **מספר בקשה:17** |
| **בפני** | **כבוד הרשם הבכיר ראמי נאסר** | | |
| **התובע**: | | ניר כסה | |
| **נגד** | | | |
| **הנתבע:** | | אור בן חיים | |

|  |
| --- |
| **פסק דין** |

1. לפני הודעה מטעם הנתבע על אי הפקדת הערבון הכספי ע"ס 40,000 ₪ וזאת בהמשך לבקשת התובע לדחיית ההתנגדות.
2. בדיון שהתקיים בפני ביום 14.02.2018 ולאחר דיון לא פורמאלי, הגיעו ב"כ הצדדים להסכמה לפיה בכפוף להפקדת ערבון כספי בסך של 40,000 ₪ עד ליום 28.03.2018, תינתן לנתבע רשות להגן, וכי "במידה ולא תופקד הערובה הכספית במלואה ובמועדה תידחה בקשת רשות להגן ויינתן פסק דין בהתאם".
3. ככלל, בעלי דין רשאים להסכים ביניהם על דרך ניהולו של ההליך המשפטי. הדבר מתיישב עם אוטונומיית הרצון של הצדדים, שממנה יש לסטות רק במקרים חריגים.
4. במקרה דנן, הצדדים הסכימו בדיון שהתקיים בפני כי תינתן רשות להתגונן **בכפוף** להפקדת ערבון כספי בסך 40,000 ₪.
5. זה המקום לציין, כי נושא התניית מתן רשות להתגונן בהפקדת ערבון מוסדר בתקנה 210 לתקנות סדר הדין האזרחי, התשמ"ד-1984. בפסיקה נקבע, כי מקום בו לוקה הגנת הנתבע בחוסר בהירות או שהיא נראית על פניה קלושה ביותר תותנה הרשות להתגונן בהפקדת סכומי ערבות. יפים לעניין זה דברי השופט זוסמן: "בנסיבות מיוחדות כשאמנם "כמעט" אין לנתבע הגנה, בית המשפט עושה חסד עם נתבע כאשר הוא נותן לו רשות להתגונן, אפילו היא מותנית בתנאי הפקדה" [[ע"א 373/69 **חונן נ' "חגור" מושב עובדים להתיישבות שיתופית בע"מ**, פ"ד כג](http://www.nevo.co.il/case/17920788)(2) 347, 349 (1969)].
6. אין חולק, כי הערבון הכספי לא הופקד במועד המוסכם. אין עוד חולק, כי הערבון הכספי גם לא יופקד בקרוב נוכח הודעת הנתבע בתיק.
7. התוצאה היא, שנוכח ההסדר בין הצדדים, אני מורה על דחיית הבקשה למתן רשות להתגונן.
8. לפנים משורת הדין, אינני עושה צו להוצאות בגין הבקשה האחרונה של התובע למתן פסק דין בהעדר.
9. התובע יגיש לתיק פסיקתא לחתימה.
10. **המזכירות תמציא פסק הדין לשני הצדדים**.

ניתן היום, כ"ו ניסן תשע"ח, 11 אפריל 2018, בהעדר הצדדים.

