|  |  |  |
| --- | --- | --- |
| **בפני** | **כבוד השופטת תמי לוי יטח** | |
| **תובע** | | **פלוני** |
| **נגד** | | |
| **נתבעים** | | **1. יערה יעקב**  **2. יאיר לנגה** |

|  |
| --- |
| **החלטה** |

בפני 2 בקשות שהוגשו מטעם הנתבעים.

האחת, בקשה להמציא לידי הנתבעים את כתב התביעה בצירוף כלל נספחיו, מאחר וזה אשר הומצא לידיהם לא כלל את הנספחים.

השניה, בקשה למתן צו למוסדות הרפואיים השונים, לגילוי תיקיו הרפואיים של התובע.

לאחר עיון בבקשות ובנימוקים המפורטים בהן, אני רואה לנכון להורות כדלקמן:

המזכירות תשלח לידי הנתבעים העתק מכתב התביעה לרבות כלל הנספחים, ללא דיחוי. במקביל, הנתבעים רשאים להתייצב במזכירות בית המשפט ולקבל לידיהם את העתק המסמכים.

אשר לבקשה למתן צו גורף לגילוי תיקיו הרפואיים של התובע, סבורני כי הבקשה מוקדמת מידי, שכן יש לעיין תחילה בכתב התביעה על כלל נספחיו, ורק אז יש לשוב ולשקול הצורך במתן צו זה.

מבלי לקבוע מסמרות בבקשה זו, יובהר כי עסקינן בתביעה קטנה, כשהיקפי הנזק הנתבעים הינם מוגבלים ומצומצמים יחסית. בנסיבות אלו, לא ברור הצורך הנטען לכאורה בקבלת תיעוד אודות מלוא עברו הרפואי של התובע, ולא מן הנמנע כי ניתן יהיה להסתפק במסמכים שצורפו לתביעה.

בכל מקרה יש לקחת בחשבון כי אף אם ישנו צורך כזה, הרי שהליך האיסוף של המסמכים כרוך בעלויות כספיות משמעותיות, ועל הנתבעים להיות מודעים לכך.

המזכירות תמציא ההחלטה לצדדים.

ניתנה היום, כ"ז ניסן תשע"ח, 12 אפריל 2018, בהעדר הצדדים.

