|  |  |  |  |
| --- | --- | --- | --- |
|  | | | **מספר בקשה:11** |
| **בפני** | **כבוד השופט עידו כפכפי** | | |
| **מבקשות/נתבעות** | | **1. עיריית אשקלון 2. חברה הכלכלית לאשקלון** | |
| **נגד** | | | |
| **משיב/תובע** | | **חיים עשוש** | |
|  | | | |
|  | |  | |
|  | | | |

|  |
| --- |
| **החלטה** |

הנתבעות עותרות לביטול ההחלטה מיום 31.12.17 בה מונה מומחה מטעם בית המשפט, בטרם הגיש התובע חוות דעת מטעמו.

ההחלטה ניתנה בדיון קדם משפט אליו לא התייצבו הנתבעות בהמשך להחלטתי מיום 6.9.17 אשר הורתה לנתבעות להגיש כתב הגנה.

לאחר עיון בבקשות ובתגובות, ולאור האופן המסורבל של ניהול ההליך עד היום, מצאתי כי אין מנוס אלא מלבטל את ההחלטה.

כאמור בפרוטוקול מיום 30.3.17, הליך זה החל במטרה למנוע בניית גני ילדים בסמוך לביתו של התובע. ההליך הומר לתביעה כספית שעיקרה בנזקים לבית התובע ולחומה בגין עבודות בניית הגנים. התובע נסמך על תמונות והצעות מחיר וכבר בדיון מיום 30.3.17 היה ניסיון להביא את הצדדים להידברות ישירה שתחסוך הצורך בעלויות ההליך. למרבה הצער ניסיון זה לא צלח והנתבעות לא התייצבו לקדם המשפט.

הנתבעת 1 הסבירה מדוע סברה כי אין עליה חובה להתייצב מאחר ולא הוכרעה בקשתה להימנע מהגשת כתב הגנה, ולמרות מחדל הנתבעת 2 להסביר את מחדלה להתייצב, נסיבות העניין מלמדות כי הניסיון לקדם את ההליכים שלא בדרך הרגילה רק הביא להתמשכות ההליך.

אכן לא הונחה תשתית עובדתית מספקת המצדיקה לפטור את התובע מהוכחת תביעתו בטרם ימונה מומחה מטעם בית המשפט ולכן אני מורה על ביטול מינויו של המומחה מטעם בית המשפט. המזכירות תודיע למומחה.

עד לדיון הקבוע ליום 3.6.18 בשעה 09:00, ישלימו הצדדים גילוי מסמכים והליכים מקדמיים נוספים, לרבות בדיקת ביתו של התובע על ידי מומחה מטעמם. ראוי כי התובע ישקול לפנות למומחה מטעמו עד לדיון הקבוע.

במידה והתובע יבקש כי ימונה מומחה מטעם בית המשפט ללא הגשת חוות דעת מטעמו, עליו להגיש בקשה לבית המשפט עם תצהיר המסביר מדוע אינו יכול לממן חוות דעת ומדוע לא יפרט נזקיו על ידי מומחה מטעמו.

עם זאת, בנסיבות העניין ראוי כי הנתבעות יפעלו להגיע להסכמה עם התובע אודות היקף תיקונים מוסכמים, ולכל הפחות להסכמה על מינוי מומחה מטעם בית המשפט, שיכול ויהיה מומחה מוסכם או מומחה נוסף על חוות דעת מטעם הצדדים.

בקשה למינוי מומחה מטעם בית המשפט תידון בקדם המשפט הקבוע.

ניתנה היום, כ"ו ניסן תשע"ח, 11 אפריל 2018, בהעדר הצדדים.

