**12 אפריל 2018**

**לפני:**

**כב' הנשיא מירון שוורץ**

|  |  |
| --- | --- |
| **התובעת:** | **אור נחום**  **ע"י ב"כ: עו"ד יריב רז ואח'** |
| **-** | |
| **הנתבעת:** | **נציבות שירות המדינה/הנהלת בתי משפט**  **ע"י ב"כ: פרקליטות מחוז צפון** |

**החלטה**

1. ביום 21.3.18 הגישה התובעת את תביעתה בהליך זה. טרם הוגש כתב הגנה וטרם התקיים דיון בהליך.

2. בהחלטת בית הדין אשר ניתנה ביום 1.4.18, צויין כי התובעת הועסקה בתפקידים שונים בהיכל המשפט בנצרת, בו שוכן גם בית דין זה ועל כן, מטבע הדברים, קיימת היכרות בין נושאי המשרה השיפוטית בהיכל לבין צוות עובדי משמר בתי המשפט והממונים עליהם. לפיכך, כמו גם מטעמי מראית פני הצדק, נקבע כי בנסיבות העניין, יתכן ויהיה מקום להורות על העברתו של ההליך, לדיון בבית דין אזורי לעבודה אחר. ב"כ הצדדים התבקשו להודיע עמדתם בעניין, לרבות ביחס למקום בית הדין אליו יועבר ההליך, ככל שאכן יוחלט על העברתו.

3. הצדדים הגישו עמדתם בעניין, ממנה עולה כי אין למי מהם התנגדות להעברת הדיון בתיק זה, לבית דין אזורי לעבודה אחר. מבחינת מקום ההתדיינות, על פי עמדת התובעת, מבוקש, ככל הניתן, להעביר את בירור הדיון למחוז המרכז, היינו לבית הדין האזורי לעבודה בתל אביב. על פי עמדת הנתבעת, נתונה הסכמתה להעברת הדיון לכל מחוז אחר שאינו חיפה, זאת בשל טעמים דומים לטעמים שפורטו בהחלטת בית הדין.

4. אשר על כן, מזכירות בית הדין תפעל להעברת התיק לכב' נשיאת בית הדין הארצי לעבודה בירושלים, השופטת ורדה וירט-ליבנה, על מנת שתקבע היכן יתברר הליך זה.

**ניתנה היום, כ"ז ניסן תשע"ח, (12 אפריל 2018), בהעדר הצדדים ותישלח אליהם.**

|  |
| --- |
|  |
| **מירון שוורץ, נשיא** |