|  |  |  |
| --- | --- | --- |
| **בפני** | **כב' השופטת הבכירה – אירית מני-גור** | |
| **תובעים** | | **א. י.** |
| **נגד** | | |
| **נתבעים** | | **1. רננה פדות**  **2. איילון חברה לביטוח בע"מ** |

|  |
| --- |
| **החלטה** |

לפניי בקשה למנות לתובע מומחה בתחום האורתופדיה בעקבות תאונת דרכים 9.7.16. הנתבעת התנגדה למינוי המומחה וטענה כי על התובע להצהיר שלא מדובר בתאונת עבודה.

בפתח הדברים יצוין, כי בכתב התביעה הופיע מועד התאונה בתאריך 9.7.16 אולם, בבקשה למינוי מומחה בתחום האורתופדיה הופיע מועד תאונה בתאריך 30.5.16 וב"כ התובע יבהיר האמור לעיל.

יחד עם זאת, הואיל ואישור המשטרה והפנייה לבי"ח הייתה ביום 9.7.16, עיינתי בכתבי הטענות ובנספחים. אני סבורה שניתן לאתר ראשית ראיה לצורך מינוי מומחה רפואי בתחום האורתופדיה, כדלקמן:

מעיון בתעודת חדר מיון עלה כי התובע התלונן על חבלה בזרוע ימין ורגישות בצוואר. התובע התלונן על כאבים במרפק ימין ובבדיקתו ביום 27.7.16 היה חשד לשבר באזור ראש ההומרוס. התובע ביצע 8 טיפולי פיזיותרפיה מיום 2.8.16 עד ליום 20.9.16. מהתיעוד הרפואי עלה כי לתובע יש שבר במרפק ימין והוא מתלונן על ירידה בתחושה באצבעות 4-5. בבדיקתו ביום 26.3.17 הומלץ לו על ניתוח אם מצבו לא ישתפר. די בתיעוד זה כדי להוות ראשית ראיה לצורך מינוי מומחה בתחום האורתופדי.

באשר לטענת הנתבעת, אכן על התובע להצהיר האם מדובר בתאונת עבודה, אלא שלתובע עומדת הזכות לפנות לבימ"ש לצורך מינוי מומחה. הלכה פסוקה, כי אין למנוע מניזוק את מימוש זכותו לכך שבימ"ש ימנה לו מומחה רפואי רק בשל העובדה שפתוחה בפניו הדרך לפנות למל"ל לקביעת דרגת נכות (רע"א 1619/93 אליהו חברה לביטוח בע"מ נ' טטרו יאיר, פ"ד מז (4) 89; רע"א 1588/10 חן מיכאל נ' ביטוח ישיר חברה לביטוח בע"מ פורסם ביום 6.9.10).

**1. אני מורה על מינוי ד"ר אורן אריאל כמומחה רפואי בתחום האורתופדיה, המומחה יעיין במסמכים הרפואיים אשר יומצאו לו ע"י ב"כ בעלי הדין, יבדוק את התובע ויקבע ממצאים לגבי מצבו הרפואי בעקבות התאונה מיום 9.7.16 ובמיוחד יקבע:**

**א. האם לוקה התובע כיום בנכות, ואם כן – לאיזו תקופה ומהו שיעור הנכות.**

**מהן הנכויות הזמניות שיש לקבוע לתובע ולאילו תקופות.**

**ב. האם יש לצפות לשיפור או להחמרה במצבו בעתיד.**

**ג. מהן המגבלות התפקודיות של התובע, אם בכלל, ובמיוחד בשים לב לעבודתו ולמקצועו.**

**ד. האם יהיה התובע זקוק לטיפולים רפואיים בעתיד, ואם כן – מהם סוגי הטיפולים ומהי העלות המשוערת של הטיפולים האלה לפי המחירים הנכונים להיום.**

**ה. המומחה יתייחס, בין השאר, לקשר שבין התאונה לבין מצב התובע נכון להיום.**

**2. על מינויי המומחה כאמור בצו זה, יחולו תקנות פיצויים לנפגעי תאונות דרכים (מומחים), התשמ"ו-1986).**

**3. ב"כ בעלי הדין ימציאו למומחה הרפואיים את כל המסמכים הרפואיים המצויים תחת ידיהם והנוגעים לתובע, בתוך 30 ימים מהיום.**

**4. בשכר טרחת המומחה תישא הנתבעת ישירות בשלב זה, על פי חשבונית שתומצא לה ע"י המומחה, ואולם אם יקבע המומחה כי לא נותרה לתובע נכות בגין התאונה, תהא הנתבעת רשאית לעתור לקזז את סכום טרחת המומחה מסכום הפיצויים שישולמו לתובע. אני קובעת את שכ"ט המומחה בסך 4,500 +מע"מ.**

**5. המומחה מתבקש ליתן חוות דעתו תוך 60 יום, ורק לאחר ששכר טרחתו ישולם, כאמור.**

**6. ב"כ התובע ימציא העתק החלטתי למומחה.**

**7. לאחר קבלת חווה"ד ומשלוח שאלות הבהרה למומחה, יגישו באי כח הצדדים תחשיבי נזק, ב"כ התובע יגיש 45 יום לפני מועד הדיון הבא, וב"כ הנתבעת יגיש/תגיש 15 יום לפני מועד הדיון הבא.**

ניתנה היום, כ"ו ניסן תשע"ח, 11 אפריל 2018, בהעדר הצדדים.

