|  |  |  |
| --- | --- | --- |
| **בפני** | **כב' השופט איל באומגרט** | |
| **בעניין:** | | **פקודת פשיטת הרגל [נוסח חדש], התש"ם-1980**  **להלן: "הפקודה"** |
| **בעניין:** | | **שומרי סלמאן, ת"ז 58992595**  **להלן: "החייב"** |
| **ובעניין:** | | **הכונס הרשמי מחוז חיפה**  **להלן: "הכונ"ר"** |
| **ובעניין:** | | **עו"ד גיא הירש**  **להלן: "המנהל המיוחד"** |

|  |
| --- |
| **פסק דין** |

בפניי בקשת חייב להכריזו פושט רגל.

הכונ"ר אינו מתנגד לבקשת החייב, לאחר ששוכנע כי לא נמצא חוסר תום לב ביצירת חובותיו ובהתנהלותו בהליכי הפש"ר.

ניתן צו לכינוס נכסי החייב על פי בקשתו.

המבחן העיקרי להכרזתו של חייב כפושט רגל, על פי הפקודה והכללים שהתפתחו בפסיקה, הוא אם החייב נהג בתום לב עובר להליכי פשיטת הרגל ובמהלכם. בהעדר תום לב, אין החייב זכאי לחסות בצל המטריה של הפקודה [שלמה לוין ואשר גרוניס **פשיטת רגל** 173 (מהדורה שלישית, 2010); כן, ראו: ע"א 5503/92 **קירצמן נ' כונס הנכסים הרשמי**, פ"ד מט(1) 749, 756 (1994); וראו, גם: ע"א 6021/06 **פיגון נ' כונס הנכסים הרשמי** (פורסם בנבו, 9.8.2009)].

מנימוקי הבקשה, לאור עמדת הכונ"ר, ומאחר והחייב מציע לשלם 100% דיבידנד בצירוף הוצאות הליך, אני מקבל את הבקשה ומכריז כי החייב פושט רגל.

כל ההגבלות שהוטלו על החייב יעמדו בעינן, והחייב ישלם 600 ₪ לקופת הפש"ר מדי חודש בחודשו החל מאפריל 2018 למשך 35 חודשים ובסופו של יום יוסיף לקופת הכינוס 20,671 ₪.

עו"ד גיא הירש ישמש כנאמן בהליך, כנגד חתימה על התחייבות עצמית על סך 50,000 ₪, להבטחת מילוי תפקידו.

לאור תוצאות ההליך ישולמו הוצאות ההליך ושכר הכונס מכספים שהצטברו בקופת הכינוס עד מועד מתן פסק דין זה. שכר טרחת בעלי התפקיד ישולמו בהתאם לתקנות. הוצאות בסך 500 ₪ ישולמו בנוסף.

ניתן היום, כ"ו ניסן תשע"ח, 11 אפריל 2018, בהעדר הצדדים.

