|  |  |
| --- | --- |
| **מס' בקשה 15** | |
| **בפני סגן הנשיאה, כב' השופט עידו רוזין** | |
| **התובע:** | **אשתוי עבדלעיז** |
| **נ ג ד** | |
| **הנתבעת:** | **יריב שירותי לול בע"מ** |
| **החלטה** | |

1. לפני הודעה מטעם הנתבעת, לפיה אינה מקבלת הצעת הפשרה.

דוחה **לקדם משפט מסכם**, במעמד אישי של התובע, ליום 03.10.2018 בשעה 09:00.

2. ברשותם של כל הצדדים, טופס ויתור על סודיות רפואית, כך שמצופה מהם לפעול, מיד עם קבלת החלטה זו, לצילום **כל** המסמכים שבכוונתם להסתמך עליהם, לרבות אלו המצויים בענפים השונים במוסד לביטוח לאומי וכן כל מסמך אחר שהצדדים נוהגים להגיש באמצעות תעודות עובד ציבור. במידת הצורך ניתן לפנות לבית המשפט, בתוך 10 ימים מעת קבלת החלטה זו, בבקשה למתן צו המאפשר צילום או העתקה של כל מסמך רלוונטי.

3. אני מורה על הגשת תצהירים בכתב של בעלי הדין והעדים מטעמם, לרבות תיקי מוצגים **מלאים** הכוללים חוות דעת וכל יתר המסמכים שבדעת הצדדים להסתמך עליהם, לרבות מסמכים שהצדדים נוהגים להגיש באמצעות תעודות עובד ציבור, במועדים כדלקמן:

**התובע** – בתוך 30 ימים ממועד מתן ההחלטה.

**הנתבעת** – בתוך 60 ימים ממועד מתן ההחלטה.

4. אם בדעת הנתבעת להעיד חוקרים פרטיים – תינתנה עדויותיהם בתצהירים, במועד שנקבע לעיל, ולתצהירים יצורפו כל המסמכים הרלוונטיים לרבות קבצי שמע, תמלולים וכיוצ"ב. תצהירי החוקרים יופקדו בכספת ביהמ"ש ויובאו לידיעת בעל הדין שכנגד, עם תום פרשת התביעה.

5. כל **הראיות** [תצהירים, מסמכים, חוות דעת וכיוצ"ב] **יוגשו ב"חבילה" אחת**, כאשר כל הדפים [כולל דפי התצהירים עצמם] ימוספרו בסדר כרונולוגי רץ מהספרה 1 ואילך.

כל צד ימציא למשנהו, במסירה אישית, עותק מכל המסמכים התצהירים וחוות הדעת שהוגשו על ידו במקביל להגשתם לבית המשפט ויציין את עובדת ההמצאה על העותק שיוגש לתיק ביהמ"ש.

6. **התצהירים יהיו קצרים ותמציתיים.** שום דבר מהאמור בתצהירים לא יחרוג מגדר העובדות שהמצהירים יכולים להעיד עליהם מידיעתם האישית.

7. מבלי לפגוע באמור לעיל, בעל דין הסבור שבתצהירי הצד שכנגד נכללו הצהרות או שצורפו להם מסמכים, בניגוד לדיני הראיות, או שיש בהם שינוי חזית או כל טענה אחרת, יהיה רשאי להשמיע התנגדויותיו **בפתח קדם המשפט המסכם.** לא תשמענה טענות מסוג זה לאחר מכן.

8. בעל דין שיבקש להזמין עדים שלא באמצעות תצהיר - הן לצורך השמעת עדות והן לצורך הצגת מסמכים - יגיש בקשה מתאימה לביהמ"ש בתוך המועד הקבוע להגשת תצהירי העדות מטעמו. הבקשה תכלול פרטים בדבר שם העד, נושא עדותו, והסיבה לכך שלא ניתן היה לצרף את המסמך או להגיש את העדות בתצהיר, כולל פירוט הניסיונות והפעולות שנעשו בקשר לכך.

בעלי הדין לא יהיו רשאים להזמין עדים (למתן עדות או לצורך הצגת מסמכים או תעודות עובד ציבור), אם ניתן היה להגיש את המסמכים או לקבל את עדויותיהם הראשיות בתצהירים, ואשר לגביהם לא הוגשה בקשה לפי סעיף זה, בתוך המועד שנקבע להגשת התצהירים.

9. במסגרת קדם המשפט המסכם יידרשו ב"כ הצדדים להעריך את פרק הזמן שיידרש להם לצורך חקירותיהם הנגדיות של כל אחד ואחד מהעדים, וכן עשויה להתבקש הסכמתם להסדרים דיוניים שונים, לרבות ויתור על חקירתם של העדים או חלק מהם. ב"כ הצדדים נדרשים להגיע לקדם המשפט המסכם כשהם מצוידים במידע ובסמכויות בהתאם.

10. מנהלת מחלקת תביעות אצל הנתבעת [או כל עו"ד האחראי על הטיפול בתיק מטעם המבטחת], תהא זמינה, במועד קדם המשפט המסכם, ליצירת קשר טלפוני, במידה ויהיה צורך בכך. ב"כ הנתבעת יקבל ממרשתו את מס' הטלפון הישיר לצורך יצירת קשר.

11. מזכירות ביהמ"ש מתבקשת לשלוח עותק ההחלטה לצדדים.

**ניתנה היום, כ"ג ניסן תשע"ח, 08 אפריל 2018, בהעדר הצדדים.**

